इंडिका से 1.60 लाख का 12 किलाे गांजा जब्त, महाराष्ट्र के दो गिरफ्तार
खंडवा | इंडिका कार में अवैध रूप से छुपाकर महाराष्ट्र से खंडवा लाया जा रहा 12 किलो गांजा पुलिस ने जब्त कर दो आराेपियों को गिरफ्तार कर उनके खिलाफ धारा 8/20 के तहत प्रकरण दर्ज किया। पुलिस के अनुसार जब्त गांजे की कीमत 1.60 लाख रुपए है। घटना पंधाना थाने के ग्राम डुल्हार की है। पंधाना टीआई अमरसिंह बड़ोले को गुरुवार शाम 6 बजे मुखबिर से सूचना मिली कि एक इंडिका कार क्र. एमएच-31सीए-2847 बुरहानपुर के रास्ते खंडवा आ रही है जिसमें अवैध रूप से गांजा लाया जा रहा है। एसपी नवनीत भसीन के निर्देश पर टीआई बड़ोले ने टीम बनाई और कार को डुल्हार फाटा स्थित पेट्रोल पंप के पास रोक लिया। पुलिस को कार से 12 किलो गांजा जिसकी कीमत 1.60 लाख रुपए है जब्त कर आरोपी वसीम पिता शब्बीर खान निवासी धारणी व मोहित पिता हुकुमचंद जायसवाल निवासी अंबाड़ी धारणी जिला अमरावती को गिरफ्तार किया।
bho_Deva hin_Deva